Cei doi șoferi Uber au discutat cu reporterii tion.ro sub protecția anonimatului și spun că nu doresc să atragă atenția asupra lor. Unul dintre ei, agresat în parcarea Iulius Mall, povestește că totul ar fi început după ce taximetriștii le-au blocat un coleg în Piața Mărăști.

„L-au blocat la Mărăști și el a sunat la poliție dar poliția n-a venit în timp util. Trebuia să ne întâlnim și eram împreună cu doi colegi la o cafea. Ne-a rugat să mergem să îl ajutăm. Când am ajuns acolo, taximetriștii au fugit când am intrat între mașinile lor. Au plecat în direcții diferite și eu am plecat spre mall. La intersecția cu Circumvalațiunii am oprit în dreptul unui taxiu, la semafor, și l-am întrebat pe șofer de ce l-au oprit pe colegul meu să plece, că noi nu avem treabă cu ei”, povestește unul dintre cei doi șoferi bătuți.

Bărbatul susține că un alt coleg de-al lui a oprit la semafor în partea dreaptă a taximetrului, însă numai pentru că banda era liberă și nu avea intenții să fie violent. Taximetristul însă, povestește cel de la Uber, ar fi anunțat prin stație „ambreiaj defect”.

„Nu i-am făcut nimic. L-am întrebat frumos ce are cu omu . I-am spus că toți vrem să câștigăm o pâine și că nu le suntem dușmani. El a început să mă înjure și a anunțat prin stație ambreiaj defect și știm cu toții ce înseamnă asta în Timișoara. Am tras pe dreapta și am încercat să vorbesc cu el. I-am spus că nu i-am făcut nimic. Au apărut foarte mulți taximetriști. Noi am stat în mașini și am sunat la 112. Nu s-a întâmplat nimica. Atunci m-am dus spre ei și am încercat să vorbesc pașnic cu ei.

A venit un puhoi foarte mare. Ei erau chitiți pe scandal. Le-am spus că nimeni nu l-a bătut pe colegul lor. Ei au spus că ei știu că noi suntem ilegali, că le furăm clienții. Când am vrut să mă întorc la mașină cineva mi-a dat o palmă și un pumn. Aceeași persoană a sărit la un coleg și l-a lovit în față. Unul avea o tonfă sau ceva de cauciuc și l-am văzut cum vrea să îl lovească pe un coleg în cap. Atunci l-am lovit eu pe el și au sărit pe mine șase sau șapte persoane. Am căzut pe jos și au început să dea în mine cam 20 de persoane. M-au lăsat într-o baltă de sânge. Când m-au lăsat în pace m-am ridicat și am stat puțin până am realizat ceea ce s-a întâmplat. M-am dus după poliție, că nu venise poliția nici atunci”, povestește bărbatul.

El mai spune și că la poliție nu prea a avut cu cine discuta. „M-am dus la poliția municipală și era un polițist la poartă. Mi-a spus că nu are cu ce să mă ajute că el este la poartă”, susține șoferul Uber.

Celălalt bărbat agresat povestește că nu știa despre ce s-a întâmplat în zona mall-ului.

„Eram în Soarelui, stăteam la o țigară, lângă Billa. Am primit o comandă pe Calea Urseni pentru Piața Mărăști. Erau doi cetățeni străini și i-am dus pe domnii la Piața Mărăști. Am tras în parcare și când să las clienții cineva mi-a deschis portiera și m-a întrebat dacă eu sunt ăla de la mall. Nici n-am apucat bine să spun că nu sunt eu și că nu știu ce s-a întâmplat la mall că au început să mă lovească. Eu am oprit să las oamenii. Nici nu știu câți erau la coadă la ușă să-mi care pumni în cap”, susține șoferul Uber.

Cei doi bărbați bătuți au depus plângeri la poliție și așteaptă să vadă care este rezultatul anchetei oamenilor legii. Șoferul Uber care se presupunea că ar fi fost agresat în zona Michelangelo a scăpat, de fapt, ca prin urechile acului. A fost blocat de taximetriști, iar unii dintre aceștia au vrut să îi dezumfle roțile. A reușit însă să treacă peste scuar și a fugit. Era urmărit de aproximativ 20 de mașini de taxi și a reușit să scape după ce a dat nas în nas cu mascații de la IPJ Timiș, aflați în patrulare. Omul a sărit în fața mașinii oamenilor legii cu mâinile sus și le-a cerut ajutorul, iar taximetriștii s-au speriat și au fugit.

Reprezentanții Uber condamnă însă comportamentul violent indiferent împotriva cui este îndreptat.

„Condamnăm ferm comportamentele violente, indiferent împotriva cui sunt îndreptate si colaboram cu autoritatile pentru a ajuta investigtia. Am rugat partenerii să nu inițieze sau să dea curs provocărilor și instigărilor la violență. Astfel de comportamente nu își au locul la Uber. Dacă, pe de alta parte, sunt victima unor agresiuni, ii rugăm să sune imediat la 112, după care să ne anunțe prin intermediul serviciului de suport din aplicație. Ii vom sprijini în orice mod posibil, ca până acum”, transmit cei de la Uber.

Vă reamintim că, în noaptea de sâmbătă spre duminică, mai multe persoane au fost agresate, în Timișoara, în timpul unui scandal izbucnit între taximetriști și șoferii Uber. După mai multe bătăi pe străzi, taximetriștii au mers în grup spre cartierul în care locuiește primarul Nicolae Robu, pentru a protesta. Șoferii au claxonat încontinu și au fost împrăștiați, într-un final, de poliție. După protest, reprezentanții IPJ Timiș au decis ca două echipaje de poliție să păzească locuința primarului. De pază au stat și polițiștii locali.

UPDATE. Un al treilea șofer Uber implicat în scandal a contactat reporterii tion.ro

După ce a citit materialul cu povestea celor doi șoferi Uber bătuți de taximetriști, un coleg de-al lor, care a fost filmat în timp ce era înconjurat în parcarea mall-ului, povestește și el prin ce a trecut.

„Am dus niște clienți în Piața Unirii și am văzut că stația de taxi este plină. Am zis să fumez o țigară și am tras pe Intrarea Doinei. Vorbeam cu soția la telefon când am văzut un taxi ce a venit după o clientă. A plecat, iar foarte repede după aceea a apărut un alt taxi. Șoferul a tras în fața mea, a oprit farurile și a rămas cu pozițiile aprinse. După câteva secunde a apărut unul cu o Dacia Duster albă, altul s-a pus în spatele meu și m-au înconjurat.

Am rugat-o pe soție să îl trimită pe cumnatul meu acolo, măcar să fie martor la ce s-ar fi putut întâmpla. Erau foarte mulți și când au văzut că sun la poliție au dispărut. Împreună cu cumnatul am zis că plecăm și atunci a apărut un alt coleg care a fost blocat la Mărăști și un altul pe care l-au înconjurat la Punctele Cardinale.

Mi s-a părut ciudat că la momentul acela erau foarte mulți taximetriști în stația de la Mărăști. Am plecat cu toții spre casă, iar la intersecția de la mall urma să ne despărțim. La semafor l-am văzut pe taximetristul care trăsese inițial în fața mea când am fost înconjurat pe Intrarea Doinei. Colegii mi-au spus că l-au recunoscut și a fost prezent și când au fost ei blocați. Vorbea cu un coleg de-al meu dar n-am auzit exact ce.

La un moment dat taximetristul a început să înjure și cred că atunci a anunțat prin stație ambreiaj defect. I-am văzut că intră spre parcarea mall-ului și am intrat și eu să văd ce se întâmplă. Când am ajuns acolo au început să vină. Erau foarte mulți, colegul meu s-a dus spre ei să vorbească, dar l-au luat la bătaie. Eu m-am băgat în mașină împreună cu cumnatul meu și ne-am blocat. Am tot sunat la 112 și i-am rugat să vină. Au trimis un echipaj de poliție locală. Când au ajuns ei aici, taximetriștii încercau să răstoarne mașina.

Am sunat la 112 și le-am spus că au trimis un echipaj de poliție locală și acolo erau pe puțin 200 de taximetriști. Vorbeam cu dispecera la telefon și am văzut un taximetrist cu o țeavă sau par în mână și m-am speriat foarte tare. Îmi era frică să nu spargă geamul și să mă tragă afară. A venit poliția, mascații, jandarmii și s-au împrăștiat. A urcat câte un polițist în fiecare dintre mașinile noastre și așa am mers la secție, să nu mai fim atacați.

După declarații, când am plecat acasă, i-am rugat pe cei de acolo să mă escorteze până la ieșire din Timișoara. Eu locuiesc lângă oraș. Mi-au spus că nu au echipaje disponibile și ca pot da numerele jos de pe mașină să nu mă recunoască. Am mers până la Piața Verde dar acolo i-am văzut din nou. Unul a pus avariile dar am mers cu viteză mare și am reușit să fug de ei și să scap”, povestește bărbatul.

Efectele scandalului de sâmbătă noapte s-au simțit luni. Șoferii Uber povestesc că s-au ferit să mai meargă la lucru, în condițiile în care riscau să fie din nou bătuți. Unul dintre cei agresați povestește că luni dimineață, la ora 8, pe teren ar fi fost numai un singur șofer Uber.